Návrh na začatie stavby 
„Rekonštrukcia inžinierskych sietí a budovy 
Zastupiteľského úradu Slovenskej republiky v Ríme“

Pri delení majetku bývalej ČSFR nadobudla Slovenská republika pre potreby diplomatického zastúpenia v Ríme objekt zastupiteľského úradu a bytový objekt na Via Colli della Farnesina 144.
V objekte zastupiteľského úradu sú umiestnené:
-	administratívne priestory Zastupiteľského úradu (ďalej len „ZÚ“) Rím vrátane kancelárií obchodno - ekonomického oddelenia a pridelenca Ministerstva obrany SR
-	administratívne priestory ZÚ Vatikán
-	reprezentačné priestory zastupiteľských úradov 
-	Slovenský inštitút v Ríme
-	rezidenčný byt vedúceho ZÚ Rím
-	rezidenčný byt vedúceho ZÚ Vatikán
-	jeden dispozičný (kuriérny) byt.

V roku 2000 bola realizovaná rekonštrukcia bytového objektu a v budove zastupiteľského úradu bola v roku 1997 vykonaná výmena a modernizácia strojného zariadenia, klimatizácie, vzduchotechniky, merania a regulácie v celkovom náklade 23 000 tis. Sk. V rámci uvedenej rekonštrukcie nebola realizovaná výmena rozvodov inžinierskych sietí a koncových technologických zariadení. Predkladaný návrh rekonštrukcie objektu zachová doposiaľ vymenené strojné zariadenia. 
Objekt zastupiteľského úradu je v havarijnom stavebno – technickom stave, najmä rozvody elektroinštalácie, rozvody vody, kanalizácie, kúrenia, kotolňa, výťahy, vonkajšie a vnútorné výplne otvorov.
Z dôvodu nevyhovujúceho technického stavu, Ministerstvo zahraničných vecí SR („ďalej len MZV SR“) zaradilo rekonštrukciu inžinierskych sietí a budovy ZÚ Rím do Rozvojového programu priorít verejných prác na roky 1998 – 2000, so začiatkom výstavby v roku 1999. 
Súčasný rozsah rekonštrukcie vychádza z odborného posúdenia súčasného stavu nehnuteľnosti.

1. Popis súčasného stavu:
	Budova je situovaná v severnej časti areálu ZÚ v bytovom konzorciu Farnesina v obytnej zóne severne od Olympijského areálu a budovy Ministerstva zahraničných vecí Talianskej republiky. Budova veľvyslanectva SR v Ríme je významným dielom slovenskej architektúry. Je spoločným autorským dielom architektov Jozefa Chovanca a Ferdinanda Milučkého vytvoreného v rokoch 1966-1971.  
Objekt pozostáva z dvoch funkčných celkov: administratívno-reprezentačného a bytového, vybavených vlastnými schodiskami. Technické a energetické vybavenie je sústredené v spoločnom 1.podzemnom podlaží pod oboma celkami. V priestoroch 1. nadzemného podlažia je umiestnené konzulárne oddelenie so samostatným vstupom a v roku 2000 bol v bývalých priestoroch obchodného oddelenia zriadený Slovenský inštitút. Na 2. nadzemnom podlaží sa nachádzajú reprezentačné priestory a na 3., 4.,5. a 6. nadzemnom podlaží administratívne priestory ZÚ Rím, ZÚ Vatikán a rezidenčné byty vedúcich ZÚ.   
	Zastavaná plocha podlaží je 5 115 m2, obostavaný priestor je 17 769 m3.  

Zvislé a vodorovné konštrukcie – monolitický skelet, vložkové stropy, obvodové a vnútorné murované steny nevykazujú známky deštrukcie alebo výrazného poškodenia. Vnútorné skriňopriečky medzi kanceláriami nespĺňajú zvukoizolačné a bezpečnostné požiadavky.
Strešná konštrukcia – pochôdzna strecha čiastočne zo živičných krytín a čiastočne z betónových tvárnic nevykazuje zatekanie.
Povrchové úpravy – všetky povrchové úpravy sú pôvodné, v suteréne objektu navlhnuté so soľnými výkvetmi. V reprezentačných priestoroch a na schodiskách sa nachádzajú kamenné obklady vo vyhovujúcom stave, ktoré budú v rámci rekonštrukcii zachované. Obklady a dlažby v sociálnych zariadeniach sú pôvodné, morálne zastarané a poškodené. Podhľady v reprezentačných, vstupných a konzulárnych priestoroch sú z dubovej mrežoviny na čiernom podklade, čo v kancelárskych priestoroch neumožňuje dostatočné osvetlenie. V reprezentačných a vstupných priestoroch zostanú uvedené podhľady zachované. V suterénnych priestoroch sú sololitové pôvodné podhľady, ktoré sú zatečené po poruchách rozvodov sietí. 
Výplne otvorov – vonkajšie hliníkové výplne okien s jednoduchým zasklením v pôvodnom stave sú netesné v styku rámu a krídla čo spôsobuje zatekanie, otváranie je z časti nefunkčné, veľké zasklené plochy neotvárateľné, zasklenie popraskané. Vnútorné výplne otvorov v rámci vstavaného nábytku sú pôvodné, morálne zastaralé, z časti poškodené.
Zdravotechnické inštalácie – sú pôvodné s poruchami tesnosti a ovládania.
Zásobovanie vodou a kanalizácia – vodovodná prípojka je spoločná pre objekt zastupiteľského úradu a bytový objekt s centrálnym meraním. Objekt má samostatný rozvod požiarnej vody. Systém kanalizácie je delený na dažďovú a splaškovú kanalizáciu. Rozvody vody sú zanesené a z časti poškodené koróziou. 
Plynoinštalácia – jestvujúca plynová prípojka je dimenzovaná na rozvod plynu k plynovým sporákom v bytoch a spoločnej kuchyni, dimenzia je nedostatočná pre napojenie novej plynovej kotolne.
Vykurovanie - jestvujúca kotolňa na ľahký vykurovací olej je morálne zastaralá a vykazuje veľmi častú poruchovosť. Liatinové radiátory resp. registre sú pôvodné, rozvody zanesené a skorodované. Príprava teplej úžitkovej vody (TÚV) je v zásobníkoch vody, ktoré boli predmetom predchádzajúcej rekonštrukcie, ale rozvody TÚV vymenené neboli.
Vzduchotechnika a chladenie– chladenie je zabezpečované z chladiacich jednotiek z roku 1997 a nebudú predmetom rekonštrukcie. Rozvody chladenia a čiastočne chladiace jednotky v podhľadoch, ktoré neboli pri predchádzajúcej rekonštrukcii vymenené, sú pôvodné, poruchové v zlom technickom stave. 
Elektroinštalácia – napojenie objektu je vlastnou trafostanicou v 1.podzemnom podlaží. Uzemňovacia sústava objektu je pôvodná, všetky súčasti sú skorodované a tým celý systém neplní svoju bezpečnostnú úlohu. Silnoprúdové rozvody sú v niektorých obvodoch nefunkčné a tie ktoré sú funkčné sú vo veľmi zlom havarijnom stave. Dochádza k častým poruchám na elektrickom zariadení, zásuvky a svietidlá sú nefunkčné a poškodené. Osvetlenie nespĺňa európske technické normy. Pripojenie na verejnú telefónnu sieť je 15 linkami ISDN. Slaboprúdové rozvody sú v zlom stave, niektoré sú vedené po fasáde, čo nespĺňa technické normy. 
Výťahy – pôvodné s častými poruchami.

2. Navrhovaný rozsah rekonštrukcie
Zvislé a vodorovné konštrukcie – úprava zvislých konštrukcií v súvislosti so zmenami v dispozícii konzulárneho oddelenia a bytov vedúcich ZÚ. Priestory ktoré nie sú v súčasnosti využívané, budú prispôsobené pre vzdelávaciu činnosť Slovenského inštitútu, sklady a archívy. 
Skriňopriečky budú vymenené za priečky so vstavanými skriňami tak, aby zodpovedali bezpečnostným a zvukoizolačným požiadavkám. Zásahy do vodorovných konštrukcií budú realizované len v súvislosti s inštaláciou technologických zariadení a rozvodov. Časť zasklených vnútorných stien bude zachovaná, nefunkčné budú vymenené.
Strešná konštrukcia – strešná hydroizolácia bude repasovaná – opravená a doplnená.
Úpravy povrchov – navlhnuté suterénne murivo bude ošetrené sanačnou omietkou, pôvodné mramorové a travertínové obklady a podlahy budú zachované a vyčistené, v exteriéri poškodené časti vymenené, obklady a dlažby v sociálnych zariadeniach vymenené. Podhľady v reprezentačných a vstupných priestoroch z dubovej mrežoviny budú repasované, v kancelárskych priestoroch z dôvodu zabezpečenia požadovanej svetelnosti nahradené sádrokartónovými podhľadmi s osvetlením. Povrchy z pohľadových betónov budú vyčistené.  
Výplne otvorov – vonkajšie výplne otvorov budú vymenené za nové hliníkové s prerušeným tepelným mostom, opatrené interiérovými vertikálnymi žalúziami. Vnútorné výplne otvorov budú vymenené. 
Zdravotechnické zariadenia – budú v plnom rozsahu vymenené.
Rozvody vody a kanalizácie – rozvody vody a kanalizácie budú v celom rozsahu vymenené. Existujúca úpravovňa vody bude repasovaná. Meranie spotreby vody bude zabezpečené pre jednotlivé byty.
Plynoinštalácia – rekonštrukcia zahŕňa vybudovanie plynovej prípojky, ktorej dimenzia umožní napojenie novej plynovej kotolne. Existujúce plynové rozvody a spotrebiče budú vymenené. 
Vykurovanie – zdrojom tepla pre objekt bude nízkotlaková teplovodná plynová kotolňa umiestnená v 1.podzemnom podlaží, ktorá bude zabezpečovať vykurovanie aj susedného bytového objektu. Ohrev teplej úžitkovej vody bude v dvoch existujúcich zásobníkoch z roku 1997, ktoré sú funkčné a budú repasované. Existujúce skorodované rozvody kúrenia budú v plnom rozsahu vymenené a doplnené rozvodmi v bytoch vedúcich ZÚ.
Vzduchotechnika a chladenie – ako zdroj chladu budú slúžiť tri existujúce chladiace jednotky, ktoré sú v dobrom technickom stave a pred uvedením do prevádzky bude vykonaný kompletný servis. Rozvody chladiaceho systému budú rekonštruované. Vzhľadom na dobrý stav strojných častí existujúcich zariadení vzduchotechniky, nebude realizovaná ich výmena, ale len dôkladná údržba resp. repasácia. Rozvody vzduchotechnických kanálov budú vymenené, v častiach kamenných obkladov na 1. nadzemnom podlaží budú vyčistené.
Elektroinštalácia – rekonštrukcia elektroinštalácie zahŕňa výmenu rozvodov umelého osvetlenia, vnútorných silnoprúdových zásuvkových rozvodov pre potreby napájania výpočtovej techniky a pre bežné spotrebiče a elektrické zariadenia. Nefunkčný bleskozvod bude v plnom rozsahu vymenený.
Predmetom rekonštrukcie je riešenie slaboprúdových rozvodov – štrukturovaného káblového systému pre dátové a telefónne rozvody s prepojením na existujúcu pobočkovú ústredňu, riešenie videovrátnika a telefónnych rozvodov.
Meranie a regulácia – pre technológiu vzduchotechniky, plynovej kotolne a chladenia bude realizovaná čiastočná rekonštrukcia systému a rozvodov merania a regulácie.  
Technologické zariadenia – predmetom rekonštrukcie bude výmena dvoch osobných výťahov KONE a jedného stolového výťahu, jestvujúce nefunkčné zariadenie na premietanie bude nahradené multidátaprojektorom s možnosťou prehrávania CD, DVD, videa a pripojenia na počítač. Technológia kuchyne bude čiastočne vymenená (dva sporáky, fritéza, mrazničky, umývačka riadu), na ostatných zariadeniach bude vykonaný servis, vyčistenie alebo repasácia. Súčasťou stavby bude dodávka a montáž náhradného zdroja elektrickej energie.
Podmienkou realizácie rekonštrukcie je dodávka a montáž technologických zariadení, pre ktoré je možné zabezpečiť servis, pravidelné revízie a odstraňovanie porúch miestnymi firmami. 
Rekonštrukcia objektu zahŕňa bezpečnostné úpravy v súlade s požiadavkami kladenými na zastupiteľské úrady. 
Exteriér – jestvujúce oplotenie bude repasované a čiastočne doplnené novým, budú osadené dva nové stožiare na vlajky, sadové úpravy budú realizované v minimálnom rozsahu (rekonštrukcia jestvujúcej zelene a dosadba drevín).   

3. Finančné zabezpečenie
	
Rekonštrukcia objektu ZÚ SR v Ríme bola zaradená v Rozvojovom programe priorít verejných prác na roky 1998 - 2000 s nákladom 65 mil. Sk. Uvedený náklad vychádzal z cenovej úrovne stavebných prác a materiálov roku 1998 a z minimálneho rozsahu rekonštrukcie, t.j. realizácie dispozičných úprav, opráv povrchov a výmeny koncových zariadení vykurovania, chladenia a vzduchotechniky, bez výmeny všetkých inžinierskych sietí a technologických zariadení, ako aj bez rekonštrukcie priestorov Slovenského inštitútu.
Z dôvodu nedostatku rozpočtových prostriedkov kapitoly Ministerstva zahraničných vecí SR, bola rekonštrukcia zaradená do plánu investícií až na rok 2003, vypracovaním architektonického návrhu rekonštrukcie pôvodným autorom diela Ing.arch.F.Milučkým, ktorá riešila len architektonickú časť zmeny stavby.   
Na základe revíznych správ, odborného posúdenia technického stavu objektu a častých havárií na rozvodoch a zariadeniach, bol pôvodný rozsah rekonštrukcie upravený tak, aby riešil komplexne najmä všetky rozvody inžinierskych sietí, rekonštrukciu všetkých technických zariadení (okrem tých ktoré boli predmetom rekonštrukcie v roku 1997) a s tým súvisiace stavebné dodávky a montáže, komplexnú výmenu vonkajších výplní otvorov a bezpečnostné úpravy. Po realizácii rekonštrukcie bude stavebno technický stav objektu zodpovedať všetkým technickým normám, svetlotechnickým, hygienickým a bezpečnostným požiadavkám a v najbližších rokoch bude vyžadovať finančné prostriedky len na bežnú údržbu, povinné servisy a technické obhliadky objektu. 
Pre rekonštrukciu inžinierskych sietí a budovy ZÚ SR v Ríme bol vypracovaný  realizačný projekt stavby, ktorý obsahuje okrem výkresovej časti projektu aj časti predpísané stavebným zámerom (sprievodnú správu, technickú správu pre jednotlivé objekty) a podrobný položkový rozpočet s výkazom výmer členený podľa kódov položiek rozpočtu na dodávku a montáž. 
Na základe vypracovaného rozpočtu stavby, ktorý je súčasťou realizačného projektu, rozpočtové náklady na rekonštrukciu presahujú náklad 100 mil. Sk. 

Rozpis nákladov: 
Architektonická štúdia						206 tis. Sk
Projektová dokumentácia					         1 994 tis. Sk   
Stavebné náklady*						     126 000 tis. Sk
Stavebný dozor						         1 800 tis. Sk   
S p o l u*						  	     130 000 tis.  Sk 	
* vrátane vedľajších rozpočtových nákladov vyplývajúcich z umiestnenia stavby v zahraničí

t.j. 25 415 Sk/m2 a 7 316 Sk/m3 vrátane vedľajších rozpočtových nákladov, projektovej dokumentácie, stavebného dozoru, čo zodpovedá priemerným nákladom na rekonštrukciu bežných bytových a administratívnych stavieb realizovaných na území Slovenskej republiky. 

	Vyššie uvedené náklady na architektonickú štúdiu a projektovú dokumentáciu vychádzajú zo zmlúv o dielo s generálnym projektantom, stavebné náklady z podrobného rozpočtu vypracovaného generálnym projektantom a náklady na stavebný dozor boli určené na základe sadzobníka projektových prác a inžinierskej činnosti. 	
Práce budú realizované slovenskou firmou. 
	
	Rekonštrukcia inžinierskych sietí a budovy ZÚ SR v Ríme sa bude realizovať v rámci výdavkov schválených pre kapitolu MZV SR na rok 2004 a výdavkov schválených pre kapitolu MZV SR vo východiskách rozpočtu verejnej správy na roky 2005 – 2007.

4. Harmonogram výstavby
Predprojektová a projektová príprava 				december 2003
Ukončenie výberu zhotoviteľa					september 2004                 
Začatie výstavby 							október 2004
Ukončenie výstavby							november 2005

Z dôvodu, že rekonštrukcia nemení vzhľad, zastavanú plochu, objem a využitie objektu, na základe rokovaní so zástupcami konzorcia v ktorom sa nachádza objekt, nie je potrebné vydanie stavebného povolenia.